**瑜伽師地論本地分菩薩地真實義品講義二十四(2013)**

**一、通達與了知﹝瑜伽卷83﹞**

黠了者：了知分別體故，通達者：通達所知事故。﹝遁倫記註：了知分別體者，知能緣心也。﹞﹝披尋記瑜伽卷 83釋：心所起相，名分別體，分別作意之所起故。﹞

復有差別，黠了者：了知自相故，通達者：了知共相故。﹝遁倫記註：後智知自相，正智知共相也。﹞

**二、依他八喻﹝攝大乘論所知相分第三﹞**  
復次，何緣如經所說於依他起自性說幻等喻？於依他起自性為除他虛妄疑故。他復云何於依他起自性有虛妄疑？由他於此有如是疑：

云何實無有義而成所行境界？為除此疑說幻事喻。

云何無義心心法轉？為除此疑說陽炎喻。

云何無義有愛非愛受用差別？為除此疑說所夢喻。

云何無義淨不淨業愛非愛果差別而生？為除此疑說影像喻。

云何無義種種識轉？為除此疑說光影喻。

云何無義種種戲論言說而轉？為除此疑說谷響喻。

云何無義而有實取諸三摩地所行境轉？為除此疑說水月喻。

云何無義有諸菩薩無顛倒心，為辦有情諸利樂事，故思受生？為除此疑說變化喻。

中邊論中亦有八喻喻計所執。如彼抄會。顯依他性喻如此八。體非實有是虛妄有似彼真有。故說依他非有似有。

**三、悟入依止﹝攝大乘論入所知相分第四﹞**

於此悟入唯識性時，有四種三摩地，是四種順抉擇分依止。云何應知？

應知由四尋思，於下品無義忍中，有明得三摩地，是煖順抉擇分依止。

於上品無義忍中，有明增三摩地，是頂順抉擇分依止。

復由四種如實遍智，已入唯識，於無義中已得決定，有入真義一分三摩地，是諦順忍依止。

從此無間伏唯識想，有無間三摩地，是世第一法依止。

應知如是諸三摩地，是現觀邊。